見蕭侍御憶舊山草堂詩因以繼和
作者：白居易
朝代：唐

paragraphs: 琢玉以爲架，綴珠以爲籠。
玉架絆野鶴，珠籠鏁冥鴻。
鴻思雲外天，鶴憶松上風。
珠玉信爲美，鳥不戀其中。
臺中蕭侍御，心與鴻鶴同。
晚起慵冠豸，閑行厭避驄。
昨見憶山詩，詩思浩無窮。
歸夢杳何處，舊居茫水東。
秋閑杉桂林，春老芝朮叢。
自云別山後，離抱常忡忡。
衣繡非不榮，持憲非不雄。
所樂不在此，悵望草堂空。